送晁美叔發運右司年兄赴闕
作者：蘇軾
朝代：宋

paragraphs: 我年二十無朋儔，當時四海一子由。
君來扣門如有求，頎然鶴骨清而修。
醉翁遣我從子遊，翁如退之蹈軻丘。
尚欲放子出一頭，酒醒夢斷四十秋。
病鶴不病骨愈虬，惟有我顔老可羞。
醉翁賓客散九州，幾人白髮還相收。
我如懷祖拙自謀，正作尚書已過優。
君求會稽實良籌，往看萬壑爭交流。